Talið av fulltíðararbeiðsleysum minkaði við 111 í apríl Talið av fulltíðararbeiðsleysum var 1.914 í apríl. Tað er ein minking uppá 111 fólk síðan mars mánaða. Arbeiðsloysið var 7,7 prosent í apríl, ein minking uppá 0,4 prosent stig í mun til mars mánað. Árstíðarjavnaða arbeiðsloysisprosentið var 6,7 í apríl. Í apríl vóru 943 fulltíðararbeiðsleys mannfólk og 971 fulltíðararbeiðsleys konufólk. Strikumyndin vísir gongdina í arbeiðsloysinum. Myndin vísir millum annað at fleiri kvinnur enn menn vóru fulltíðararbeiðsleysar fram til ársskiftið 2009, undantikið tíðarskeiðið um árskiftið 2004/05. Síðan januar 2009 var talið av arbeiðsleysum mannfólkið verið størri. Men tað tykist at hendan gongdin er vend í apríl, við tað at 29 færri menn vóru fulltíðararbeiðsleysir enn tað vóru konufólk. Strikumyndin niðanfyri vísir gongdina í arbeiðsloysinum býtt á sýslur. Myndin vísir at talið av fulltíðararbeiðsleysum er minka í øllum sýslunum síðan á nýggjárinum. Tó vaks talið av fulltíðararbeiðsleysum í apríl við trimum í Norðoyggjum og seks í Suðuroy, meðan tað minkaði í hinum sýslunum.